text: Kåret til Årets Revy-komponist
  17 august 2015 kl. 05.54
  Der stod Thomas Pakula på sedlen, som blev trukket op af den forseglede guldkuvert, da prisen som Årets revy-komponist søndag aften blev uddelt i Cirkusrevyens telt på Bakken. Thomas Pakula har skrevet musik til Sønderborg Sommer Revy.
  Thomas Pakula var nomineret til prisen sammen med Peter Bom, Kerteminderevyen, og Jens Krøyer, Rottefælden.
  Med prisen følger en check på 10.000 kr., sponseret af Koda. 
  Sønderborg Sommer Revy var også nomineret til titlen som Årets Revy, men blev slået af Ganløse-revyen.
  Anne Herdorf, som sydjyder husker fra grand prix-vinderen "En lille Melodi", som Helge Engelbrecht skrev i 1987, blev Årets Revykunstner - også kaldet Årets Dirch.
  Vase og Fuglsang blev Årets Revy-forfattere, mens Ernst Trillingsgaard blev hædret som Årets Æreskunstner.
  Revyernes Revy finder sted denne ene gang om året og er sammensat af nogle af de bedste numre fra landets sommerrevyer, og de medvirkende er revyernes kendteste navne.
  Arrangøren af forestillingen er Skuespillerforeningen af 1879, og indtægterne går til foreningens humanitære arbejde.
  Søs Egelind var aftenens veloplagte konferencier.
  